

Αρκαλοχώρι, 29/ 05/2025

Προς: ΜΜΕ

**ΔΕΛΤΙΟ ΤΥΠΟΥ**

**Λύκειο Καστελλίου – Δράσεις Ενεργού Πολίτη: «Γέφυρες ζωής και γνώσης – Ιστορίες να ακουστούν»**

Το Λύκειο Καστελλίου, στο πλαίσιο του προγράμματος σπουδών «Δράσεις Ενεργού Πολίτη», υλοποίησε μια καινοτόμα εκπαιδευτική πρωτοβουλία με τίτλο:  
**«Γέφυρες ζωής και γνώσης – Ιστορίες να ακουστούν»**.

Την παιδαγωγική ευθύνη της δράσης ανέλαβαν οι εκπαιδευτικοί:

* Αρχάβλη Ελένη (Α’ τάξη),
* Καραγιώργη Ελένη (Β’ τάξη)
* Ψυλλάκη Κατερίνα (Γ’ τάξη).

Η εκπαιδευτική αυτή προσέγγιση εστιάζει στην ενίσχυση της διαγενεακής επικοινωνίας, συνδέοντας τους/τις μαθητές/τριες με τη σοφία και τις εμπειρίες της τρίτης ηλικίας. Η μαθητική ομάδα **«Η Μηχανή του Χρόνου»**, μέσα από διαλόγους και συναντήσεις με ηλικιωμένα μέλη της τοπικής κοινότητας, κατέγραψε προσωπικές αφηγήσεις ζωής, συμβάλλοντας στην καλλιέργεια ενσυναίσθησης, κοινωνικής ευαισθησίας και ενεργού πολιτειότητας.

Η δράση περιλάμβανε:

* **Επισκέψεις σε δομές φροντίδας ηλικιωμένων**, όπως το Γηροκομείο, με στόχο τη συναισθηματική ενδυνάμωση των φιλοξενουμένων μέσα από την παρουσία και την ενεργό συμμετοχή των μαθητών.
* **Ανταλλαγή βιωμάτων και ιστοριών ζωής**, επικεντρωμένη στην εξέλιξη της οικογένειας, του σχολείου, των σχέσεων και των αξιών από γενιά σε γενιά.
* **Συμμετοχή στον 2Ο Πανελλήνιο Μαθητικό Διαγωνισμό Οπτικοακουστικής Δημιουργίας του Φεστιβάλ Κινηματογράφου Χανίων «Chania Film Festival»**, με την παραγωγή του έργου:  
  *«****Γέφυρες ζωής και γνώσης: Νιάτα που ρωτούν και νιάτα που θυμούνται****»*,  
  στο οποίο αποτυπώνονται συνεντεύξεις μαθητών με άτομα της τρίτης ηλικίας.

Η συμμετοχή των μαθητών/τριών σε αυτή τη δράση αποτέλεσε πολύτιμη ευκαιρία μάθησης και προσωπικής ανάπτυξης, εντάσσοντας την παιδεία στην καρδιά της κοινωνικής πράξης. Μέσα από τέτοιες «γέφυρες» μεταξύ γενεών, ενισχύεται η κοινωνική συνοχή, περιορίζεται η απομόνωση των ηλικιωμένων και διαφυλάσσεται η πολιτισμική μας κληρονομιά.

Το Λύκειο Καστελλίου και ο Δήμος Μινώα Πεδιάδας συγχαίρουν θερμά όλους τους/τις συμμετέχοντες/ουσες για την ευαισθησία, τη δημιουργικότητα και την ουσιαστική συμβολή τους στην προώθηση της ενεργού πολιτειότητας.